text: Bannið fyri oljufýringum er ov lint
text: #000001
text: Skulu Føroyar røkka málinum um, at øll orkunýtsla á landi skal vera grøn í 2030, má ætlaða bannið fyri oljufýringum galda fyri øll hús, ikki bert tey nýggju, halda Føroya Náttúru- og Umhvørvisfelag og Veðurlagslóg NÚ!
text: #000002
text: Stendur tað til Umhvørvismálaráðið, verður bann sett fyri oljufýringum í nýggjum bygningum í Føroyum frá 1.januar 2024. Hetta gongur fram av uppskoti til kunngerð, sum hevur verið til hoyringar, og sum FNU og Veðurlagslóg NÚ hava gjørt viðmerkingar til.
text: #000003
text: Yvirskipað halda feløgini, at hetta stigið, sum fremur átak 11 í orku- og veðurlagspolitikkinum, sum løgtingið samtykti í 2022, er ein týðandi liður til tess at tryggja, at útbyggingin av samfelagnum gerst burðardygg. Eisini hevur hetta eitt signalvirði, sum vísir, at politiska leiðslan í landinum tekur orku- og veðurlagspolitikkin í álvara.
text: #000004
text: Kunngerðin kemur í tøkum tíma. Upprunaliga var ætlanin, at hon skuldi koma longu í januar í fjør. Stutt tíð er til 2030, og tískil er umráðandi, at politiska skipanin heldur fast og ikki slakar í hesum málinum.
text: #000005
text: Má galda fyri øll hús
text: #000006
text: FNU og Veðurlagslóg NÚ halda tó, at ætlanin hjá samgonguni um at banna oljufýringum í nýggjum húsum frá 1.januar 2024 er ikki nóg munadygg. Skulu vit røkka málinum í Parísavtaluni um at øll orkunýtsla á landi skal vera 100% grøn í 2030, má kunngerðin fevna um øll hús, ið nýta upphiting, t.v.s. ikki bert nýggj hús, men eisini verandi hús.
text: #000007
text: Fyri tað fyrsta má kunngerðin seta forboð fyri, at nýggjar oljufýringar vera settar upp yvirhøvur, t.v.s. eisini í verandi húsum. Eisini má kunngerðin áseta, at oljufýringar í verandi húsum eiga at verða skiftar út sum skjótast - í seinasta lagi fyri 2030.
text: #000008
text: Í hesum sambandi mæla feløgini til, at politiska skipanin umhugsar átøk, sum stuðla undir orkuskiftið í eini skiftistíð. Tað kann vera við at lata fíggjarligt ískoyti til tey, sum skifta til varandi orkukeldur, og at áleggja teimum, ið nýta dálkandi brenni, ein CO2-skatt – sum tó ikki rakar sosialt skeivt.
text: #000009
text: Sambært uppskotinum til kunngerð verður frá 1. januar 2024 ikki loyvt at leggja inn oljufýringar ella annan útbúnað, ið brúkar olju, gass, kol ella annan oljuúrdrátt, til at hita upp nýggjar bygningar, sum eru fevndir av byggilógini.
text: #000010
text: Kunngerðin er eitt av tilsamans 25 átøkunum, sum løgtingið samtykti í mai 2022, og sum skal skunda undir grøna orkuskiftið og minka útlátið av vakstrarhúsgassi.
text: #000011
text: FNU og Veðurlagslóg NÚ mæla til, at myndugleikarnir seta sær greið mál og gera eina neyva skráseting av hvussu nógv hús hava oljufýr. Og at hetta yvirlitið verður dagført, so at vit alla tíðina vita hvussu nógvar oljufýringingar eru eftir at skifta.
text: #000012
text: Uppskotið til kunngerð frá Umhvørvismálaráðnum
text: #000014
text: Oljufýringarnar eru á veg út. Í dag eru fleiri møguleikar fyri umhvørvisliga burðardyggari upphiting, sum yvir eitt longri tíðarskeið er kappingarført í prísi við oljufýra upphiting. Mynd: Umhvørvismálaráðið.
text: #000015